Generaal vervolg wat polisievrou glo verneder(Foto: SAPD/Facebook) ŉ Polisiegeneraal sal nou deur die Nasionale Vervolgingsgesag (NVG) op ŉ klag van crimen injuria vervolg word nadat sy glo in 2016 ŉ polisiekaptein voor ŉ groep rekrute verneder het. Die voorval het voor die sowat 450 rekrute plaasgevind terwyl die beskuldigde die polisie-akademie op Oudtshoorn besoek het. Opmerkings oor die 53-jarige kapt. Riana Stander (voorheen Viviers), en ander opleidingsbeamptes se voorkoms is op die dag gemaak. AfriForum se privaatvervolgingseenheid sê die generaal het na bewering beveel dat Stander en ander beamptes op ŉ verhoog moes staan, waarna sy beledigende stellings gemaak het oor Stander se kleredrag, gewig en velkleur. Dít onder luide toejuiging van die rekrute. Sy het ook aan die gehoor gevra wat fout is met die mense op die verhoog – en het daarna self haar vraag beantwoord deur te sê dat hulle te wit is. Stander het reeds in November 2016 ŉ saak aanhangig gemaak, maar eers nadat Solidariteit druk op die polisie geplaas het, is ŉ interne dissiplinêre verhoor in 2018 gehou oor die beskuldigde se optrede. Tydens die tugsaak is bevind die beskuldigde se kommentaar teenoor Stander en die ander beamptes was rassisties, diskriminerend en neerhalend en sy is in 2019 uit haar amp ontslaan. Daar is ook bevind dat die beskuldigde ŉ oneerlike en ongeloofwaardige getuie was. Dié bevinding en gepaardgaande sanksie is egter omgekeer tydens ŉ arbitrasieproses en die generaal is weer by die polisie in diens geneem. Tugstappe is nooit weer teen haar ingestel nie. Weens die trauma en spanning wat die voorval veroorsaak het, is Stander intussen medies ongeskik verklaar en is sy nie meer in diens van die polisie nie. AfriForum se privaatvervolgingseenheid is in 2019 deur Solidariteit en Stander genader om die beskuldigde privaat te vervolg nadat die NVG geweier het om dit te doen. “Die direkteur van openbare vervolging in Kaapstad (DOV) het aanvanklik aangedui dat daar nie prima facie-bewyse vir klagtes van crimen injuria teen die beskuldigde was nie,” sê adv. Phyllis Vorster, aanklaer by AfriForum se privaatvervolgingseenheid. “Toe die privaatvervolgingseenheid in Julie 2019 namens Stander ŉ nolle prosequi-sertifikaat versoek om privaat te vervolg, het die NVG eenvoudig versuim om gehoor te gee aan wetgewing wat hom verplig om só ŉ sertifikaat uit te reik as die staat besluit om nie te vervolg nie.” Ná vele skrywes en druk op die NVG het die DOV eindelik in Maart aangedui dat die NVG wel die beskuldigde gaan vervolg. In dieselfde skrywe het die DOV gesê dat hy Stander sal kontak “indien haar getuienis in die hof benodig sou word”. Vorster meen dat die polisie en die NVG skynbaar alles in hul vermoë gedoen het om die vervolging te vertraag, met die doel dat die saak vergeet sal word. “Die polisie het byvoorbeeld voete gesleep om die dossier aan die klaer te verskaf en die NVG se weiering om ŉ nolle prosequi-sertifikaat uit te reik, spreek boekdele. Ons sal voortgaan om die saak te monitor om te verseker dat vervolging wel plaasvind sodat geregtigheid kan geskied,” sê sy. Stander is verheug oor die nuus dat die saak eindelik in die hof aangehoor gaan word. “Ek is vol vertroue dat reg en geregtigheid nou onder die wakende oog van AfriForum se privaatvervolgingseenheid sal geskied,” het sy gesê. Die NVG het nog nie ŉ datum van eerste verskyning verskaf nie.